Cheikh Anta Diop
Cheikh Anta Diop, 1923-1986, senegalesisk politiker og kulturhistoriker. I protest mod den europæiske kolonitænknings fokus på afrikansk primitivitet formulerede Diop i sit hovedværk Nations nègres et culture (1954) tesen om kulturernes dobbelte tilblivelse. Parallelt med den indoeuropæiske kulturs fremvækst taler man om en selvstændig og i flere henseender ældre og overlegen udvikling af sort afrikansk kultur med udgangspunkt i Nildalen og et afrikansk Egypten — en kultur, der siden blev undergravet af slavehandel og kolonisering. Tesen søgtes yderligere udbygget med støtte i kulstof 14-analyser udført af Diops laboratorium på Institut fondamental d'Afrique noire i Dakar i bøgerne Étude comparée des systèmes politiques et sociaux de l'Europe et de l'Afrique (1959), L'Unité culturelle de l'Afrique noire (1960), Antériorité des civilisations nègres: mythe ou vérité historique? (1967) og Civilisation ou barbarie? (1981). Bøgerne fik stor betydning for udfoldelsen af négritude-filosofi og panafrikanisme, mens Diop af europæiske historikere søgtes latterliggjort som fantast og amatør. I senegalesisk politik var Diop i 1960'erne aktiv i dannelsen af partierne Bloc des masses sénégalaises og Front national sénégalais, og til hans ære er universitetet i Dakar opkaldt efter ham.